पाएं अपने शहर की ताज़ा ख़बरें और फ्री ई-पेपरडाउनलोड करें
फरीदाबाद. शहर में इस समय गुंडा राज है। पुलिस का खौफ बदमाशों के दिल से निकल चुका है। फैक्ट्री मालिक द्वारा हफ्ता न दिए जाने के कारण बदमाशों ने उनकी फैक्ट्री पर धावा बोल दिया। मालिक के दफ्तर पर गोली चलाई और धमकी देकर बदमाश फरार हो गए। दूसरे मामले में एक दुकानदार को सरेआम सड़क पर गिराकर पीटा। पहले उसे अगवा करने की कोशिश की लेकिन नाकाम होने पर उस पर जानलेवा हमला बोल दिया। दुकानदार के हाथ-पैर टूट गए हैं।
फैक्ट्री में गोली चलाई : सेक्टर-3 निवासी ज्ञानचंद ने सदर बल्लभगढ़ में दी शिकायत में बताया कि उनकी हरफला रोड सिकरी में एनडी थर्माकॉल के नाम से फैक्ट्री है। 3/4 जून की रात का उनकी कंपनी में प्रदीप, बलराज, मिथुन व अन्य कर्मचारी मौजूद थे। तभी रात करीब 1 बजकर 10 मिनट पर बाइक पर सवार होकर तीन युवक आए। उन्होंने अपनी बाइक को कंपनी के गेट के सामने खड़ा किया और गेट को कूदकर कंपनी में घुस गए।
इसके बाद इन्होंने उनसे कहा कि फैक्ट्री मालिक ने भाई जयदेव की बात नहीं मानी है और हफ्ता नहीं भेजा है। इसके बाद फैक्ट्री के कर्मचारियों को बाहर आने की धमकी दी। जब कर्मचारी बाहर नहीं आए तो युवकों ने गोली चला दी। गोली उनके कार्यालय के शीशे में लगी। युवकों के हाथों में तमंचे व डंडे थे। युवक जाते समय दो सप्ताह में हफ्ता न देने पर मालिक को जान से मारने की धमकी देकर भाग गए।
इसके बाद फैक्ट्री के कर्मचारियों ने फोन कर मालिक ज्ञानचंद को सूचना दी। सूचना मिलते ही ज्ञानचंद ने पुलिस को बताया। पुलिस ने मौका मुआयना किया और मामला दर्ज कर जांच शुरू कर दी।
पिस्तौल के बल पर लूटपाट
एनआईटी निवासी रामप्रकाश ने कोतवाली थाने में दी शिकायत में बताया कि रात करीब 11.55 बजे वह और उसका भाई राजकुमार व भतीजा टाउन नंबर दो में स्थित दुकान पर थे तभी दो गाड़ियां आकर रूकी। गाड़ियों से नकाबपोश युवक उतरे और उनके भाई राजकुमार को उठाने की कोशिश की। यह देख उन्होंने व उसके भतीजे ने उनको छुड़ाने की कोशिश की। तभी नकाबपोश बदमाशों ने उन पर हमला बोल दिया और पिस्तौल दिखाई।
दो नकाबपोश बदमाशों के मुंह से नकाब उतर गया। दोनों नकाबपोश बांगा व मंगल थे। बदमाशों ने उनसे कहा कि उनके खिलाफ रिपोर्ट करने वालों का यही हाल करेंगे। इसके बाद बदमाश उनकी दुकान में घुस गए और गल्ले से करीब 73 हजार रुपए ले गए। बदमाशों ने उनके भाई राजकुमार को सड़क पर लिटाकर पीटा और फरार हो गए।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva bho_Deva hin_Deva hin_Deva zho_Hant eng_Latn